এক যুদ্ধের চূড়ান্ত পর্বে অল্পের জন্য ট্রফি হারিয়েছেন। হাল ছাড়ার কথা অবশ্য ঝুলন গোস্বামী ভাবছেন না। হয়তো যুদ্ধক্ষেত্র ছেড়ে যাওয়ার কথা তাঁর অভিধানে নেই। তাঁর উত্থানের সঙ্গে প্রত্যেক মুহূর্তে লড়াই শব্দটা জড়িয়ে গিয়েছে ওতপ্রোতভাবে।
কলকাতায় ফিরেই তাই ঝুলন শুনিয়ে দিলেন তাঁর পরবর্তী লক্ষ্যের কথা। ২০২১ বিশ্বকাপ। চার বছর পর অধরা ট্রফিটা জেতার লক্ষ্যে ফের ঝাঁপাতে চান চাকদহ এক্সপ্রেস। সে যতই তখন তাঁর বয়স ৩৮ হোক না কেন! 
শুক্রবার বিকেল সাড়ে পাঁচটা নাগাদ তিনি যখন কলকাতা বিমানবন্দরের বাইরে পা রাখলেন, সিএবি কর্তা, বাংলা দলে তাঁর পূর্বসূরি ও সতীর্থ ক্রিকেটার এবং সংবাদমাধ্যমের প্রতিনিধিদের ভিড় সামলানো দায়। ঝুলন ফিরেছেন শুনে যাত্রীদেরও অনেকেই দাঁড়িয়ে পড়ছিলেন প্রিয় মেয়ের সঙ্গে ছবি তুলবেন বলে। গলায় রক্তবর্ণ গোলাপের মালা, হাতে উপচে পড়ছে ফুলের স্তবক। ঝুলন বললেন, ‘‘২০০৫ সালেও রানার্স হয়ে ফিরেছিলাম। তখন আমাদের ম্যাচের সরাসরি সম্প্রচার হয়নি টিভিতে। এত প্রচার ছিল না। সোশ্যাল মিডিয়া ছিল না। তবে এবার যেভাবে আইসিসি টুর্নামেন্টের বিশ্বায়ন ঘটিয়েছিল, আমাদের সেরা বিশ্বকাপ হয়ে রইল। পুরুষ ক্রিকেটারদের মতো সমান সুযোগ-সুবিধা আমরাও পেয়েছি।’’
অবসরের জল্পনায় জল ঢেলে ঝুলন গোস্বামী জানিয়ে দিলেন, ক্রিকেট কিট্‌স তুলে রাখার কোনও ইচ্ছা তাঁর নেই। বরং পরের বছর টি-টোয়েন্টি বিশ্বকাপ এবং পরের ওয়ান ডে বিশ্বকাপে খেলার জন্য এখন থেকেই প্রস্তুতি নিতে চান। ‘‘এখনও আমি যথেষ্ট ফিট। চার বছর পর বিশ্বকাপ। এই দলের অনেকে হয়তো থাকবে, অনেকে থাকবে না। আবার শূন্য থেকে শুরু করতে হবে,’’ বলেছেন ঝুলন। যদিও তাঁর আক্ষেপ, ‘‘এই সুযোগটা হয়তো আর আসবে না।’’
সঙ্গে ঝুলন যোগ করলেন, ‘‘আমি আমার তরফ থেকে একশো শতাংশ চেষ্টা করব পরের বিশ্বকাপে খেলার। কী হবে, সেটা সময়ই বলবে। এখনও অনেক দিন বাকি রয়েছে। তার আগে আমাদের সামনে টি-টোয়েন্টি বিশ্বকাপ রয়েছে। ২০১৮ সালের নভেম্বর মাসে, ওয়েস্ট ইন্ডিজের মাটিতে। সেটার জন্য প্রস্তুতি নেবে দল। আমিও ব্যক্তিগতভাবে টি-টোয়েন্টি বিশ্বকাপের কথা ভেবেই নিজের প্রস্তুতি শুরু করে দেব।’’
২০০৫ সালের বিশ্বকাপের সঙ্গে এবারের একটা মিল যদিও খুঁজে পেয়েছেন ঝুলন। বলছেন, ‘‘তখনও চ্যাম্পিয়ন না হওয়ার দুঃখ ছিল। এবার ফাইনালে জয়ের আরও কাছে এসে চ্যাম্পিয়ন না হতে পারার দুঃখ থেকেই যাবে।’’ দেশে ফেরার পর থেকে একের পর এক সংবর্ধনা চলছে মহিলা ক্রিকেটারদের। তাতে কি হারের জ্বালা কিছুটা জুড়োল? ঝুলন বলছেন, ‘‘ফাইনালে হারের আক্ষেপ কখনও সংবর্ধনায় মেটে না। এক গ্লাস দুধের মধ্যে এক বিন্দু চোনার মতো হয়েই থাকবে বিশ্বকাপ হারানোটা। বিশ্বকাপ জেতার কোনও বিকল্প হয় না। আমাদের জীবনে ৯ রানটা বড় ব্যাপার হয়ে গেল। ফাইনাল ম্যাচটা এভাবে বিশ্লেষণ করা যায় যে, ৮০ শতাংশ আমরা দাপট দেখালাম। মাত্র ২০ শতাংশ দাপট দেখিয়ে ইংল্যান্ড চ্যাম্পিয়ন হয়ে গেল।’’

এই বিষয়ে অন্যান্য খবর

ফাইনালে হার। তার প্রভাব ঝুলনের পরিবারে। কী হল, জেনে নিন


ক্রিকেটার ঝুলন গোস্বামী এই বিশ্বকাপ থেকে কী শিখলেন? ঝুলন বলছেন, ‘‘এবারের বিশ্বকাপ মানসিকভাবে আমাকে আরও কঠিন করে তুলেছে। কীভাবে শক্তিশালী প্রতিপক্ষের বিরুদ্ধে লড়াই করা যায়, শিখেছি। যেভাবে ইংল্যান্ডের বিরুদ্ধে শুরু করেছিলাম, তাতে বিশ্বাস তৈরি হয়েছিল যে, আমরা সেমিফাইনালে খেলব।’’ আরও বললেন, ‘‘ভারতে মহিলা ক্রিকেটকে নিয়ে একটা বিপ্লব হয়ে গিয়েছে। ভারতেও এবার মহিলা ক্রিকেটের জন্য একটা নতুন মঞ্চ তৈরি করতে হবে। উন্নয়নটা বজায় রাখতে হবে। যেভাবে অস্ট্রেলিয়া ও ইংল্যান্ড মহিলা ক্রিকেটে উন্নতি করেছে, সেভাবেই এগোতে হবে।’’
বৃহস্পতিবার প্রধানমন্ত্রী নরেন্দ্র মোদী সংবর্ধনা দিয়েছেন নয়াদিল্লিতে। ঝুলনের কথায়, ‘‘প্রধানমন্ত্রী বলেছেন, এই প্রথম কোনও রানার্স দলকে দেশবাসী এতটা আপন করে নিয়েছে, ভালবেসেছে। এটাই মহিলা ক্রিকেটের সেরা প্রাপ্তি।’’ গত দু’বছরে একদিনও ছুটি নেননি ঝুলন। ২০১৪ সালে ঘরের মাটিতে দক্ষিণ আফ্রিকা সিরিজ থেকে বিশ্বকাপের প্রস্তুতি শুরু করে দিয়েছিলেন। আপাতত কয়েকদিনের ছুটিতে যেতে চান। তারপরই নতুন মন্ত্রে মাঠে নেমে পড়ার অপেক্ষা শুরু বঙ্গকন্যার।